Ha bari Páscoa besi taemisbutiã ha dukũ txashuwã bake tesẽshũ taewamisbutiã habianuri misi shashama pikubaĩmisbutiã hawẽ tsumabũ Jesus yukakĩ:
—Hani kashũ Páscoatiã bari kaya piti bawakĩ mia pewashũtãpa?
— akabu
hanushũ hawẽ tsuma dabe yunukĩ yuikĩ:
—Bui Jerusalém anu hikitã habianua huni betsã ũpash xumuwã iabainaiki nukutã txibãbaĩtãkãwẽ.
Mã txibãbaina hanu hikiai uĩtã ha hiwe ibu yukakĩ eska watãkãwẽ:
“Nukũ yusĩnã nuku yunushurã,
mia yukapa?
Haratu dĩtu anushũ bari kaya ẽ tsumabubetã nukũ xinãmati Páscoa piti pipa?”
mã wa
hanushũ dĩtu ewapa manaũri ma pewa matu uĩma hanushũ nukũ piti bawakĩ pewatãkãwẽ— hatu wa
hawẽ tsumabu kaĩbaini Jerusalém anu hikitã haska Jesusũ hatu yuishu keska ha huniki nukutã txibãbaini habe kashũ hiwe ibu yukatã hanushũ Páscoa nawakĩ piti bawakĩ menetã bushũ hatu itani
bari kai mexuaya Jesus hawẽ 12 tsumabube kai hikitã
tapu anushũ habetã piaibũ Jesusũ hatu yuikĩ:
—Txanima ẽ matu yuiaii.
Na habiatiã ebetã mã piaibunã,
haratutũra mã ea hatu atximai kaii— hatu wa
hatu haska wai nĩkatã huĩti nixmai keyutã yukakĩ:
—Habia ẽ eamẽ?
— iaketaĩbũ
ana Jesusũ hatu yuikĩ:
—Mã ẽ 12 tsumabũ habias kẽtxaki mã misi pukushũ piaibunã,
mã bestitxaitũ ea hatu atximai kaii.
Haskawẽ taea haska ekiri kenenibu txibaĩ matũ Hutxi Kayabi Iuwa ẽ haskai mawashanaii.
Hakia ha hunĩ ea hatu atximai kairã,
pemahairaki!
Haskakẽ ha huni kaĩyãma inirã,
pepakeanaii— ikaya
piti betsa keyuriabumakẽ Jesusũ misi betsa tsumashũ Deus kuxipa yukatã tũketã inãkĩ nuku yuikĩ:
—Na misi betsarã,
ẽ nami keskaki.
Pikãwẽ—
hanushũ kẽtxa vinho mata tsumashũ Deus kẽwãriatã hatu inãbauna uva bimi vinho abaunaibũ
hatu yuikĩ:
—Yura itxapabu merabewai mawakĩ ẽ himi ẽ hatu habashũshanaii.
Na vinhorã,
ẽ himi keskaki,
hawẽ yubaka bena xinãmatirã.
Txanima ẽ matu yuiaii.
Ẽ Epa Deusbe shanẽ ibui ẽ ana huriama na uva vinho ẽ ana matubetã ayuama ishanaii.
Abaũkãwẽ— hatu watã
habianuari Salmos Davĩ keneni betsa betsapa hatũ huiwẽ nawai menetã hanua Judasĩ hatu pashkabaĩkẽ Oliveiras Mati anu hatu iyushũ